Potjoekos pret by karnaval | News24
Potjoekos pret by karnaval
Foto: tania sandberg Yolanda Albertyn met haar lamskenkel pot.
'n HOOGTEPUNT op vanjaar se Kuswag Karnaval was die potjiekos kompetisie, geborg deur Makro. Dit was 'n geskarrel en gewerskaf van vroegoggend om die beste potjie bymekaar te sit en deelnemers het alles uitgehaal om die beoordeellaars te be?ndruk.
Johan van Romburgh het sy "Sarel Slaghuis" beesstert en kluitjie potjie se geur uitgebring met rooiwyn en dit bedien met "Tant Malie" se stampmielies en 'n perskebrandewyn-poeding vir nagereg. Dit was duidelik 'n wenresep en hy is met die eerste prys beloon.
Zack Prinsloo het ingeskryf vir die pret en 'n oorspronklike biltong en beesstert potjie bymekaar gesit, bedien met 'n bierbrood as bygereg.
Neil Geustyn en Francious Herbst sê jou potjie is so goed soos die aandag wat jy daaraan gee, hul het 'n mosselpot as voorgereg bedien en 'n beesstert potjie as hoofgereg.
Hendrik Viviers reken skaapskenkeltjies maak die beste potjie saam met heel uitjies, klein aartappeltjies en droë vrugte soos pruime en appels.
Yolanda Albertyn glo kwaliteit bestandele met liefde bymekaar gesit maak die beste potjie. Sy het haar lamskenkel potjie "Kruidjie-roer- my-nie" gedoop.
'n Span van Makro, AK Yunus, Daniel Naidoo en Rodney Ganasen, het ook 'n potjie voorberei, maar nie vir die kompetisie nie. "Ten wille van spanbou het ons 'n groentepotjie voorberei. "Ons gaan dit bedien dit met botterskorsies gevul met mielies en kaas," sê Ganasen.
Of mens nou deelgeneem het vir die pret of die kompetisie, almal is dit eens potjiekos bly 'n wenner